EL Επίσημη Εφημερίδα της Ευρωπαϊκής Ένωσης C 159/32

Δημοσίευση αίτησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2018/C 159/07)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

«CIOCCOLATO DI MODICA»

Αριθ. ΕΕ: PGI-IT-02314 — 12.6.2017

ΠΟΠ ( ) ΠΓΕ ( X )

1. Ονομασία/-ες

«Cioccolato di Modica»

2. Κράτος μέλος ή τρίτη χώρα

Ιταλία

3. Περιγραφή του γεωργικού προϊόντος ή τροφίμου

3.1. Τύπος προϊόντος

Κλάση 2.2. Σοκολάτα και παράγωγα προϊόντα

3.2. Περιγραφή του προϊόντος για το οποίο ισχύει η ονομασία υπό 1

Η ονομασία «Cioccolato di Modica» περιγράφει αποκλειστικά το προϊόν που παράγεται από την επεξεργασία πάστας πικρού κακάο με ζάχαρη.

Όταν διατίθεται για κατανάλωση, το προϊόν «Cioccolato di Modica» έχει τα εξής χαρακτηριστικά:

— Φυσικά χαρακτηριστικά Σχήμα: ορθογώνιο παραλληλεπίπεδο με πλευρές κωνικές σε μορφή κόλουρης πυραμίδας. Βάρος: δεν υπερβαίνει τα 100 g. Μείγμα σοκολάτας: καφέ χρώματος με εμφανή κοκκώδη υφή λόγω της παρουσίας κρυστάλλων ζάχαρης μέσα στο προϊόν. Πιθανή ορατή μεγαλύτερη συγκέντρωση του βουτύρου κακάο στην εξωτερική επιφάνεια.

— Οργανοληπτικά χαρακτηριστικά Γεύση: γλυκιά με πικρή νότα. Κοκκώδης ή αμμώδης αίσθηση. Λιώνει καλά στο στόμα και έχει τραγανή υφή.

— Χημικά χαρακτηριστικά Ελάχιστη περιεκτικότητα σε στερεά κακάο: τουλάχιστον 50 %· Ελάχιστη περιεκτικότητα σε βούτυρο κακάο: τουλάχιστον 25 %. Περιεκτικότητα σε υγρασία: έως και 2,5 %. Το προϊόν «Cioccolato di Modica» μπορεί να συμπληρωθεί με την προσθήκη ενός ή περισσοτέρων από τα προαιρετικά συστατικά που αναφέρονται στο σημείο 3.3 παρακάτω.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Η παρασκευή του «Cioccolato di Modica» συνεπάγεται τη χρήση των παρακάτω συστατικών ως ποσοστό του συνολικού βάρους του προϊόντος.

Υποχρεωτικά:

— Πάστα πικρού κακάο: ελάχιστο 50 % και μέγιστο 99 %·

— Ζάχαρη, συμπεριλαμβανομένης κατεργασμένης ή ακατέργαστης ζάχαρης από ζαχαροκάλαμο: ελάχιστο 50 % και μέγιστο 1 %.

Προαιρετικά:

— Μπαχαρικά: κανέλα 0,02 % τουλάχιστον, βανίλια 0,02 % τουλάχιστον, καυτερή πιπεριά 0,02 % τουλάχιστον, μοσχοκάρυδο 0,01 % τουλάχιστον·

— Φυσικές αρωματικές ουσίες: εσπεριδοειδή 0,02 % τουλάχιστον, άγριο μάραθο 0,02 % τουλάχιστον, γιασεμί 0,01 % τουλάχιστον, τζίντζερ 0,02 % τουλάχιστον·

— Καρποί, συμπεριλαμβανομένων αποξηραμένων ή αφυδατωμένων καρπών: εσπεριδοειδή 2 % τουλάχιστον, φιστίκια 5 % τουλάχιστον, φουντούκια 5 % τουλάχιστον, αμύγδαλα 5 % τουλάχιστον·

— Αλάτι: 0,02 % τουλάχιστον.

Εκτός από όσα αναφέρθηκαν παραπάνω, κατά τη διακριτική ευχέρεια του παραγωγού επιτρέπεται επίσης η χρήση άλλων μπαχαρικών (0,02 % τουλάχιστον), φυσικών αρωματικών ουσιών (0,02 %) και καρπών, συμπεριλαμβανομένων αποξηραμένων ή αφυδατωμένων (2 % τουλάχιστον).

Απαγορεύονται:

— Χρωστικές, συντηρητικά, γαλακτωματοποιητές, φυτικά λίπη, βανιλλίνη, γάλα.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια παραγωγής της «Cioccolato di Modica», από την επεξεργασία της πάστας πικρού κακάο έως τη λήψη του τελικού προϊόντος, εκτελούνται εντός της οριοθετημένης γεωγραφικής περιοχής.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Το προϊόν «Cioccolato di Modica» διατίθεται σε μονές συσκευασίες ή συσκευασίες πολλών προϊόντων.

Η διαδικασία συσκευασίας πρέπει να πραγματοποιείται εντός 12 ωρών ψύξης κατ’ ανώτατο όριο και πραγματοποιείται μέσα στη μονάδα παραγωγής ή σε παρακείμενες εγκαταστάσεις. Έτσι καθίσταται δυνατό να αποφευχθεί τυχόν βακτηριολογική μόλυνση ή απορρόφηση ξένων οσμών που θα έθετε σε κίνδυνο το οργανοληπτικό προφίλ του προϊόντος και διασφαλίζεται ότι η σοκολάτα δεν απορροφά υγρασία από το εξωτερικό περιβάλλον, το οποίο θα οδηγούσε στον κίνδυνο δημιουργίας μούχλας κατά την αποθήκευση και απώλειας του χαρακτηριστικού καφέ χρώματος στην εξωτερική επιφάνεια του προϊόντος.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Στη συσκευασία πρέπει να αναγράφονται οι λέξεις «Cioccolato di Modica» και το σύμβολο ΠΓΕ της Ευρωπαϊκής Ένωσης. Είναι επίσης υποχρεωτικές οι εξής πληροφορίες:

— ονομασία, επωνυμία εταιρείας και διεύθυνση της εταιρείας παραγωγής και εταιρείας συσκευασίας·

— το λογότυπο του προϊόντος που πρέπει να χρησιμοποιείται πάντα μαζί με την προστατευόμενη γεωγραφική ένδειξη.

Οι λέξεις «Indicazione Geografica Protetta» («Προστατευόμενη Γεωγραφική Ένδειξη») και το αρκτικόλεξο IGP (ΠΓΕ) είναι προαιρετικά.

Η χώρα προέλευσης του κακάο από όπου παράγεται η πάστα πικρού κακάο μπορεί επίσης να αναφέρεται στην ετικέτα.

Λογότυπο του προϊόντος:

4. Συνοπτική οριοθέτηση της γεωγραφικής περιοχής

Η περιοχή παραγωγής της «Cioccolato di Modica» είναι η συνολική διοικητική επικράτεια του δήμου Modica στην επαρχία Ragusa.

5. Δεσμός με τη γεωγραφική περιοχή

Το προϊόν «Cioccolato di Modica» έχει τις ρίζες του στην ομώνυμη πόλη και σταδιακά απέκτησε μεγάλη φήμη που συνδέεται τόσο με τα διακριτικά χαρακτηριστικά του όσο και με τον ιδιαίτερο χαρακτήρα της διαδικασίας παραγωγής του.

Το προϊόν «Cioccolato di Modica» διαθέτει οργανοληπτικά χαρακτηριστικά που απορρέουν από μια διαδικασία που δεν περιλαμβάνει ούτε την προσθήκη βουτύρου κακάο ή άλλων φυτικών λιπών ούτε το κονσάρισμα, δηλαδή τη διαδικασία ανάμειξης και θέρμανσης του μείγματος σοκολάτας σε υψηλές θερμοκρασίες για πολλή ώρα ώστε να μαλακώσει το μείγμα και να λιώσουν οι σβόλοι σε σημείο που να μην γίνονται αντιληπτοί από τη γλώσσα.

Κατά την παραγωγή του προϊόντος «Cioccolato di Modica», το γεγονός ότι δεν πραγματοποιείται κονσάρισμα και ότι η θερμοκρασία επεξεργασίας των συστατικών ελέγχεται προσεκτικά αποτρέπει τη ρευστοποίηση των κρυστάλλων ζάχαρης και προσδίδει στο προϊόν τη χαρακτηριστική κοκκώδη υφή του που γίνεται αισθητή στον ουρανίσκο. Με το εν λόγω χαρακτηριστικό το προϊόν «Cioccolato di Modica» ξεχωρίζει από όλους τους υπόλοιπους τύπους σοκολάτας στην αγορά.

Πολλές δημοσιεύσεις και άρθρα του ιταλικού και ξένου τύπου έχουν επαινέσει τη μοναδικότητα του «Cioccolato di Modica». Ένα άρθρο που δημοσιεύτηκε στο περιοδικό Panorama (31 Οκτωβρίου 1996, σ. 258) περιγράφει τη σοκολάτα «Cioccolato di Modica» ως εξής: «Όταν σπάσει το κομμάτι, οι κρύσταλλοι ζάχαρης ξεχωρίζουν. Πράγματι, η σοκολάτα δεν έχει διέλθει από τη ρευστοποιημένη κατάσταση όπως στην παραδοσιακή παραγωγή…»· το βιβλίο Le denominazioni comunali: opportunità di sviluppo territoriale περιλαμβάνει ένα άρθρο που δημοσιεύτηκε σε ηλεκτρονική εφημερίδα στο οποίο η παρασκευή του προϊόντος «Cioccolato di Modica» περιγράφεται ως εξής: «το μοναδικό χαρακτηριστικό παραγωγής είναι ότι η πάστα κακάο χρησιμοποιείται ακατέργαστη και δεν φτάνει ποτέ σε υγρή μορφή· γι’ αυτό δεν διαλύονται οι κρύσταλλοι ζάχαρης. Το άρωμα της σοκολάτας αυτής θεωρείται μοναδικό, επειδή αναδύονται τα αρώματα τόσο της σοκολάτας όσο και της ζάχαρης» (Le denominazioni comunali: opportunità di sviluppo territoriale, Μιλάνο, Giuffrè, 2005, σσ. 241-253)· ένα άρθρο που δημοσιεύτηκε στο περιοδικό «The Times» (5 Νοεμβρίου 2011, σ. 20) ανέφερε τα εξής: «Η σοκολάτα της Μόντικα είναι σκούρα και όχι γάλακτος και έχει τραγανή υφή αντί να λιώνει… και φτιάχνεται σύμφωνα με αρχαία συνταγή»· το άρθρο «Modica, barocca e granulosa» (το οποίο δημοσιεύτηκε στο περιοδικό Italo – I viaggi del gusto, Δεκέμβριος 2014, σ. 107) αναφέρει τα εξής: «Οι κρύσταλλοι ζάχαρης που δεν λιώνουν, αντιθέτως παραμένουν τραγανοί, είναι ένα από τα πιο αγαπητά στοιχεία του χαρακτηριστικού προϊόντος της σικελικής πόλης, της σοκολάτας της»· το άρθρο «Nasce a Modica il museo storico del cioccolato» που δημοσιεύτηκε στο περιοδικό Emotions (12 Ιουλίου 2014, σ. 93) αναφέρει ότι η σοκολάτα «Cioccolato di Modica» είναι «μοναδική για την ψυχρή επεξεργασία που της προσδίδει κοκκώδη και τραγανή υφή η οποία έχει κατακτήσει την καρδιά κάθε λάτρη του φαγητού παγκοσμίως».

Το βιβλίο Die Insel der Dolci του Hanns-Josef Ortheil, γερμανού συγγραφέα, σεναριογράφου και μελετητή της γερμανικής γλώσσας που επισκέφτηκε τη Μόντικα, παραθέτει μια πολύ πρόσφατη μαρτυρία για τη φήμη του χαρακτηριστικού στοιχείου της σοκολάτας «Cioccolato di Modica»: «εξεπλάγην τρομερά όταν δοκίμασα την Cioccolato di Modica, καθώς αναπάντεχα ένιωσα τους κρυστάλλους ζάχαρης στη γλώσσα μου, σαν ανεμοστρόβιλο κόκκων που γλιστρούν από το ένα μέρος της γλώσσας στο άλλο…».

Ο ξεχωριστός τρόπος παραγωγής του προϊόντος «Cioccolato di Modica», το χαρακτηριστικό αισθητηριακό προφίλ του και η κοκκώδης υφή έχουν αποτελέσει αντικείμενο επιστημονικής έρευνας. Παρατίθενται τα εξής: «Microstructural Characterization of Multiphase Chocolate Using X-Ray Microtomography» που δημοσιεύτηκε στο Journal of Food Science (τ. 75, αριθ. 7, 2010, σσ. E469-E476)· «Sensory profile of a speciality Sicilian chocolate», που δημοσιεύτηκε στο Italian Journal of Food Science (τ. XXIII, αριθ. 1-2011).

Η παραγωγή του προϊόντος «Cioccolato di Modica» προϋποθέτει επιδεξιότητα και ειδικές δεξιότητες που συνεπάγονται τη χρήση ικανού προσωπικού με πείρα για τη μέτρηση των συστατικών, τον έλεγχο των θερμοκρασιών στις οποίες χρησιμοποιείται το μείγμα σοκολάτας, τον συνδυασμό των συστατικών και τις εργασίες τοποθέτησης σε μήτρες.

Η σημασία του προϊόντος «Cioccolato di Modica» στη γεωγραφική περιοχή θα πρέπει να εξετάζεται με βάση όχι μόνο την παρουσία της τοπικής βιομηχανίας που συνδέεται με την παραγωγή του, αλλά και την προσαρμογή του εξοπλισμού που χρησιμοποιείται για την παραγωγή του, ο οποίος αποτελεί σαφή απόδειξη της ισχυρής και μακροχρόνιας διασύνδεσης μεταξύ του προϊόντος και της τοπικής οικονομίας.

Η παραγωγή του προϊόντος «Cioccolato di Modica» αποτελούσε πάντα μια σημαντική ευκαιρία εύρεσης εργασίας για τον τοπικό πληθυσμό και έως σήμερα συνιστά σημαντική οικονομική δραστηριότητα και μια από τις σημαντικότερες πηγές απασχόλησης στον δήμο Μόντικα της Σικελίας. Τα τελευταία τριάντα χρόνια η άνθηση διαφόρων μικρών επιχειρήσεων οδήγησε στη δημιουργία μιας πραγματικής «γειτονιάς» της «Cioccolato di Modica», η οποία χαρακτηρίζεται από τον ιδιαίτερο δυναμισμό των επιχειρήσεών της, ορισμένες εκ των οποίων έχουν αναπτύξει σημαντικές εξαγωγικές δραστηριότητες. Σταδιακά, το εν λόγω χαρακτηριστικό του συστήματος παραγωγής κατέστησε δυνατή την ανάπτυξη και διατήρηση γνώσης και δεξιοτήτων που μεταβιβάζονται από γενιά σε γενιά και δεν υπάρχουν αλλού.

Παραπομπή στη δημοσίευση των προδιαγραφών

(άρθρο 6 παράγραφος 1 δεύτερο εδάφιο του παρόντος κανονισμού)

Η εθνική διαδικασία ένστασης ενεργοποιήθηκε με τη δημοσίευση της αίτησης καταχώρισης της ΠΓΕ «Cioccolato di Modica» στην Gazzetta Ufficiale della Repubblica Italiana αριθ. 103 της 5ης Μαΐου 2017.

Το ενοποιημένο κείμενο των προδιαγραφών του προϊόντος είναι διαθέσιμο στο διαδίκτυο, στη διεύθυνση:

http://www.politicheagricole.it/flex/cm/pages/ServeBLOB.php/L/IT/IDPagina/3335

ή εναλλακτικά:

απευθείας στην αρχική σελίδα του δικτυακού τόπου του υπουργείου Πολιτικών Γεωργίας, Τροφίμων και Δασών (www.politicheagricole.it), επιλογή «Prodotti DOP IGP» (στο επάνω και δεξιά τμήμα της οθόνης), κατόπιν «Prodotti DOP IGP STG» (στα πλάγια, στο αριστερό τμήμα της οθόνης) και τέλος «Disciplinari di Produzione all’esame dell’UE».

(1) ΕΕ L 343 της 14.12.2012, σ. 1.